
2. ESTACIÓ DEPURADORA D'AIGÜES RESIDUALS

Aquesta estació de tractament va ser inaugurada el 6 d’abril del 2002. Actualment rep les aigües residuals d’Avinyó, i després de depurar-les les aboca a la riera Gavarresa.

2.1 El col.lector

El col·lector que arriba a l’Estació Depuradora porta l'aigua residual d’Avinyó. El cabal mitjà actual és d'uns 300 m3/dia i l’Estació està dimensionada per poder rebre 648 m3/dia.  

El col·lector recull l’aigua de les clavegueres, que és d'origen domèstic i industrial, tot i que algunes indústries tenen el seu propi sistema de depuració i no han de portar l’aigua a aquesta estació. Les clavegueres també recullen l'aigua de pluja que cau a les teulades i carrers, de manera que quan plou arriba més aigua. Les pluges fortes comporten un problema afegit: arrosseguen tota mena de deixalles dels carrers i les clavegueres.

2.2 Tractament de l'aigua

2.2.1 Primera reixa :  Separació de materials grossos i sorres

Les sorres són materials pesants i s’acumulen al fons del dipòsit que hi ha a l’entrada de l’aigua a la depuradora, en aquest dipòsit també s’hi retenen els materials grossos que no poden passar per la reixa de sortida de l’aigua. Sorra i materials grossos es treuen per mitjà d’una pala o cullera bivalva, mecànica, i una vegada escorreguts els diposita en un contenidor tipus banyera i es porten a l’abocador comarcal.

L’aigua passa als pous de bombament d’on mitjantçant unes bombes s’eleva fins al nivell del tamís de fins. L’aigua és bombejada de forma intermitent, la qual cosa implica un cabal discontinu cap al tractament.

2.2.2 Tamís de fins: Separació de materials petits

L’aigua elevada des del pou de bombament entra per sobre la reixa on els sòlids hi queden retinguts. Manualment, amb una escombra, es fan caure sobre un compactador del tipus vis-sens-fi, el qual al mateix temps que fa avançar els sòlids a través d'un tub cap a un contenidor, els comprimeix escorrent l'aigua que hi queda. Quan el contenidor està ple es porta a l’abocador de residus municipals, junt amb les deixalles domèstiques de la població.

2.2.3 Desgreixador: separació de flotants (greixos, plomes ...)

Quan es deixa l’aigua tranquil·la, els greixos que són més lleugers, de mica en mica, suren i són retirats per uns rastells que rasquen la superfície, fent caure els materials flotants en un contenidor. Degut a que arriben pocs greixos, aquests rastells no estan sempre en funcionament sinó que s'engeguen manualment quan fa falta.

Aquests greixos van a parar a una planta de tractament on es deshidraten i s’incineren.

2.2.4 Reactor biològic: oxidació biològica i estabilització de la matèria orgànica dissolta

Aquí la matèria orgànica dissolta, que encara es troba a l’aigua, serà menjada per microorganismes que hi viuen. Aquests microorganismes necessiten oxigen per respirar i matèria orgànica per alimentar-se. Perquè no els hi falti oxigen, al fons del reactor biològic hi ha uns difusors d’aire que fan que a l’aigua s’hi dissolgui l’oxigen atmosfèric. Els microorganismes, tenint matèria orgànica i oxigen suficient, es reprodueixen massivament, de manera que la matèria orgànica dissolta es transforma en organismes que viuen agrupats formant grumolls.

2.2.5 Decantació:  separació de grumolls de microorganismes

Deixant l’aigua en repòs, els grumolls de microorganismes, procedents del reactor biològic, van caient al fons del decantador, en direm fang.

Una part d’aquest fang és retornat al començament dels reactors biològics per tal d’assegurar la reproducció d’una població microbiana adequada. L’altra part s’envia al dipòsit de fangs per després assecar-los.

L’aigua que vessa per la vora dels decantadors ja està depurada i va cap a la Gavarresa.

